	Dan id-dokument fih l-informazzjoni dwar il-prodott approvata għall-Dexdor, bil-bidliet li saru mill-aħħar proċedura li affettwat l-informazzjoni dwar il-prodott (EMEA/H/C/002268/II/0035), qed jiġu immarkati.
Għal aktar informazzjoni, ara s-sit web tal-Aġenzija Ewropea għall-Mediċini:  https://www.ema.europa.eu/en/medicines/human/EPAR/dexdor


ANNESS I

SOMMARJU TAL-KARATTERISTIĊI TAL-PRODOTT

1.
ISEM IL-PRODOTT MEDIĊINALI
Dexdor 100 mikrogramma/mL konċentrat għal soluzzjoni għall-infużjoni

2.
GĦAMLA KWALITATTIVA U KWANTITATTIVA
Kull 1 ml ta’ konċentrat fih dexmedetomidine hydrochloride ekwivalenti għal 100 mikrogramma dexmedetomidine.

Kull ampulla ta’ 2 mL fiha 200 mikrogramma ta’ dexmedetomidine.

Kull kunjett ta’ 2 mL fih 200 mikrogramma ta’ dexmedetomidine.

Kull kunjett ta’ 4 mL fih 400 mikrogramma ta’ dexmedetomidine.

Kull kunjett ta’ 10 mL fih 1 000 mikrogramma ta’ dexmedetomidine.

Wara d-dilwizzjoni l-konċentrazzjoni tas-soluzzjoni finali għandha tkun ta’ 4 mikrogrammi/mL jew 8 mikrogrammi/mL.

Għal-lista sħiħa ta’ eċcipjenti, ara sezzjoni 6.1.

3.
GĦAMLA FARMAĊEWTIKA
Konċentrat għal soluzzjoni għall-infużjoni (konċentrat sterili).

Il-konċentrat huwa soluzzjoni ċara, bla kulur, pH 4.5–7.0
4.
TAGĦRIF KLINIKU
4.1
Indikazzjonijiet terapewtiċi
Għal sedazzjoni ta’ pazjenti adulti fl-ICU (Taqsima ta’ Kura Intensiva) li jeħtieġu livell ta’ sedazzjoni mhux aktar fond minn tqanqil b’rispons għal stimulazzjoni verbali (li jikkorrispondi għall-Iskala ta’ Aġitazzjoni-Sedazzjoni Richmond (RASS) 0 sa -3).Għal sedazzjoni ta’ pazjenti adulti li ma jkunux diġà intubati qabel u/jew matul proċeduri dijanjostiċi jew kirurġiċi li jkunu jeħtieġu sedazzjoni, jiġifieri, sedazzjoni proċedurali/ta’ meta l-pazjent ikun konxju.
4.2
Pożoloġija u metodu ta’ kif għandu jingħata

Għal sedazzjoni ta’ pazjenti adulti fl-ICU (Taqsima ta’ Kura Intensiva) li jeħtieġu livell ta’ sedazzjoni mhux aktar fond minn tqanqil b’rispons għal stimulazzjoni verbali (li jikkorrispondi għall-Iskala ta’ Aġitazzjoni-Sedazzjoni Richmond (RASS) 0 sa -3).
Għall-użu fi sptar biss. Dexdor għandu jingħata minn professjonisti fil-kura tas-saħħa mħarrġa fl-immaniġġar ta’ pazjenti li jeħtieġu kura intensiva.

Pożoloġija

Pazjenti li jkunu diġà intubati u sedati jistgħu jinqalbu għal dexmedetomidine b’rata ta’ infużjoni ta’ 0.7 μg/kg/h fil-bidu li wara tista’ tiġi aġġustata fi stadji fuqfirxa ta’ dożi ta’ bejn 0.2 sa 1.4 μg/kg/h sabiex jintlaħaq il-livell mixtieq ta’ sedazzjoni, skont ir-rispons tal-pazjent. Għall-pazjenti dgħajfa għandha tiġi kkunsidrata rata ta’ infużjoni aktar baxxa fil-bidu. Dexmedetomidine huwa qawwi ħafna u r-rata ta’ infużjoni tingħata kull siegħa. Wara aġġustament tad-doża, livell ta’ sedazzjoni ġdid fi stat fiss jista’ ma jintlaħaqx għal siegħa. 
Doża massima 

Id-doża massima ta’ 1.4 μg/kg/h m’għandhiex tinqabeż. Pazjenti li ma jiksbux il-livell ta’ sedazzjoni adegwat bid-doża massima ta’ dexmedetomidine għandhom jinqalbu għal sustanza sedattiva oħra.
L-użu ta’ doża għolja tal-bidu ta’ Dexdor fis-sedazzjoni ta’ ICU mhux irrakkomandat u huwa assoċjat ma’ żieda fir-reazzjonijiet avversi. Jekk meħtieġ jistgħu jingħataw propofol jew midazolam sakemm l-effetti kliniċi ta’ dexmedetomidine jiġu stabbiliti. 
Tul ta’ użu
M’hemmx esperjenza bl-użu ta’ Dexdor għal aktar minn 14-il ġurnata. L-użu ta’ Dexdor għal aktar minn dan il-perjodu għandu jiġi evalwat mill-ġdid b’mod regolari.

Għal sedazzjoni ta’ pazjenti adulti li ma jkunux diġà intubati qabel u/jew matul proċeduri dijanjostiċi jew kirurġiċi li jkunu jeħtieġu sedazzjoni, jiġifieri, sedazzjoni proċedurali/ta’ meta l-pazjent ikun konxju.

Dexdor għandu jingħata biss minn professjonisti fil-qasam tal-kura tas-saħħa li jkunu mħarrġa fl-immaniġġjar anestetiku ta’ pazjenti fis-sala tal-operazzjoni jew matul proċeduri dijanjostiċi. Meta Dexdor jingħata għal sedazzjoni konxja, il-pazjenti għandhom jiġu ssorveljati kontinwament minn persuni mhux involuti fit-tmexxija tal-proċedura dijanjostika jew kirurġika. Il-pazjenti għandhom jiġu ssorveljati kontinwament għal sinjali bikrija ta’ pressjoni baxxa, pressjoni għolja, bradikardija, dipressjoni respiratorja, imblukkar tal-passaġġ tal-arja, apnea, qtugħ ta’ nifs u/jew desaturazzjoni ta’ ossiġnu (ara sezzjoni 4.8).
L-ossiġnu supplimentari għandu jkun disponibbli minnufih u pprovdut meta indikat. Is-saturazzjoni tal-ossiġnu għandha tkun issorveljata permezz tal-ossimetrija tal-polz.
Dexdor jingħata bħala nfużjoni għolja tal-bidu u wara tingħata infużjoni ta’ manteniment. Skont il-proċedura, jista’ jkun hemm ħtieġa ta’ anestesija jew analġeżija lokali konkomitanti sabiex jinkiseb l-effett kliniku mixtieq. Analġeżija jew sedattivi addizzjonali (eż. opjojdi, midazolam jew propofol) huma rrakkomandati f’każ ta’ proċeduri li jikkawżaw uġigħ jew jekk ikun hemm bżonn żieda fil-qawwa tas-sedazzjoni. Il-half–life tad-distribuzzjoni farmakokinetika ta’ Dexdor kienet stmata li hi ta’ madwar 6 minuti, li tista’ tittieħed inkonsiderazzjoni, flimkien mal-effetti ta’ mediċini oħra li jingħataw, meta jiġi evalwat il-ħin xieraq meħtieġ għat-titrazzjoni għall-effett kliniku mixtieq ta’ Dexdor.
Bidu tas-Sedazzjoni Proċedurali:

· Infużjoni għolja tal-bidu ta’ 1.0 mikrogramma/kg fuq 10 minuti. Għall- proċeduri inqas invażivi  bħal kirurġija tal-għajnejn, infużjoni għolja tal-bidu ta’ 0.5 mikrogramma/kg li tingħata fuq 10 minuti tista’ tkun adattata.

Manteniment tas-Sedazzjoni Proċedurali:

· L-infużjoni ta’ manteniment normalment tinbeda b’0.6–0.7 mikrogramma/kg/siegħa u tkun ittitrata sabiex jinkiseb l-effett kliniku mixtieq b’dożi li jvarjaw minn 0.2 għal 1 mikrogramma/kg/siegħa. Ir-rata tal-infużjoni ta’ manteniment għandha tkun aġġustata biex jinkiseb il-livell ta’ sedazzjoni fil-mira.

Popolazzjonijiet speċjali

Anzjani

L-ebda aġġustament fid-doża mhu meħtieġ normalment għal pazjenti anzjani (ara sezzjoni 5.2). Pazjenti anzjani jidhru li għandhom riskju akbar ta’ pressjoni baxxa (ara sezzjoni 4.4) iżda d-dejta limitata disponibbli minn sedazzjoni proċedurali ma tissuġġerixxix b’mod ċar dipendenza fuq id-doża.
Indeboliment renali
L-ebda aġġustament fid-doża mhu meħtieġ għal pazjenti b’indeboliment renali.

Indeboliment epatiku
Dexmedetomidine huwa metabolizzat fil-fwied u għandu jintuża b’attenzjoni f’pazjenti b’indeboliment epatiku. Tista’ tiġi kkunsidrata doża ta’ manteniment imnaqqsa (ara sezzjonijiet 4.4 u 5.2).

Popolazzjoni pedjatrika
Is-sigurtà u l-effikaċja ta’ Dexdor fit-tfal ta’ età minn 0 sa 18-il sena għadhom ma ġewx stabbiliti. Id-dejta attwalment disponibbli hija deskritta f’sezzjonijiet 4.8, 5.1 u 5.2 iżda ma tista’ ssir l-ebda rakkomandazzjoni dwar il-pożoloġija.

Metodu ta’ kif għandu jingħata

Dexdor għandu jingħata biss bħala infużjoni dilwita fil-vini bl-użu ta’ apparat għall-infużjoni kkontrollata. Għal struzzjonijiet dwar dilwizzjoni tal-prodott mediċinali qabel jingħata, ara sezzjoni 6.6.
4.3
Kontraindikazzjonijiet
Sensittività eċċessiva għas-sustanza attiva jew għal kwalunkwe sustanza mhux attiva elenkata fis-sezzjoni 6.1.

Imblokk avvanzat tal-qalb (grad 2 jew 3) sakemm il-pazjent ma jkollux pacemaker.

Pressjoni baxxa mhux ikkontrollata. 

Kundizzjonijiet ċerebrovaskulari akuti.
4.4
Twissijiet speċjali u prekawzjonijiet għall-użu
Monitoraġġ 

Dexdor huwa maħsub għall-użu f’ambjent ta’ kura intensiva, kamra tal-operazzjoni u matul proċeduri dijanjostiċi. L-użu f’ambjent ieħor mhux irrakkomandat. Waqt l-infużjoni ta’ Dexdor, il-pazjenti kollha għandu jkollhom sorveljanza kardijaka kontinwa. F’pazjenti mhux intubati għandha tiġi ssorveljata r-respirazzjoni minħabba r-riskju ta’ depressjoni respiratorja u f’xi każijiet apnea (ara sezzjoni 4.8).
Il-ħin tal-irkupru wara l-użu ta’ dexmedetomidine kien irrappurtat li kien ta’ bejn wieħed u ieħor siegħa (1). Meta jintuża f’kuntest ta’ outpatient, il-monitoraġġ mill-qrib għandu jkompli għal mill-inqas siegħa (1) (jew għal aktar abbażi tal-kundizzjoni tal-pazjent), bis-superviżjoni medika titkompla għal mill-inqas siegħa oħra biex tkun assigurata s-sigurtà tal-pazjent 
Prekawzjonijiet ġenerali

Dexdor m’għandux jingħata bħala doża bolus u doża għolja tal-bidu mhix irrakkomandata fl-ICU. Għalhekk dawk li se jużawh għandhom ikunu lesti li jużaw sedattiv alternattiv għall-kontroll akut tal-aġitazzjoni jew matul proċeduri, speċjalment matul l-ewwel ftit sigħat ta’ trattament. Matul is-sedazzjoni proċedurali jista’ jintuża bolus żgħir ta’ sedattiv ieħor jekk tkun meħtieġa żieda rapida fil-livell tas-sedazzjoni.
Xi pazjenti li rċevew Dexdor kienu osservati li setgħu jitqajmu u jkunu konxji meta jiġu stimulati. Dan waħdu m’għandux jitqies bħala evidenza ta’ nuqqas ta’ effikaċja fin-nuqqas ta’ sinjali u sintomi kliniċi oħra.
Dexmedetomidine normalment ma jikkawżax sedazzjoni fil-fond u l-pazjenti jistgħu jitqajmu faċilment. Għalhekk dexmedetomidine mhux adattat għal pazjenti li mhux se jittolleraw dan il-profil ta’ effetti, pereżempju dawk li jkollhom bżonn sedazzjoni fil-fond kontinwa.
Dexdor m’għandux jintuża bħala sustanza għall-induzzjoni ta’ anestesija ġenerali għall-intubazzjoni jew biex jipprovdi sedazzjoni waqt l-użu ta’ rilassant tal-muskoli.

Dexmedetomidine m’għandux l-azzjoni kontra l-konvulżjonijiet ta’ xi sedattivi oħrajn u għalhekk mhux se jrażżan l-attività ta’ aċċessjonijiet sottostanti.
Għandu jkun hemm attenzjoni jekk dexmedetomidine jitħallat ma’ sustanzi oħra b’azzjonijiet sedattivi jew kardjovaskulari peress li jistgħu jseħħu effetti addizzjonali.

Dexdor mhux irrakkomandat għal sedazzjoni kkontrollata mill-pazjenti. Mhux disponibbli dejta adegwata.
Meta Dexdor jintuża f’kuntest ta’ outpatient, il-pazjenti għandhom normalment jitħallew fil-kura ta’ parti terza xierqa. Il-pazjenti għandhom jingħataw parir biex iżommu lura milli jsuqu jew minn attivitajiet perikolużi oħra u fejn possibbli jevitaw l-użu ta’ aġenti oħra li jistgħu jikkawżaw sedazzjoni (eż. benzodiazepines, opjojdi, alkoħol) għal perjodu ta’ żmien xieraq abbażi tal-effetti osservati ta’ dexmedetomidine, il-proċedura, il-medikazzjoni konkomitanti, l-età u l-kundizzjoni tal-pazjent.
Wieħed għandu joqgħod attent meta jagħti dexmedetomidine lill- pazjenti anzjani. Pazjenti anzjani (li għandhom iżjed minn 65 sena) jistgħu jkunu aktar suxxettibbli għall- pressjoni baxxa bl-għoti ta’ dexmedetomidine, inkluż doża għolja tal-bidu, għall-proċeduri. Wieħed għandu jikkunsidra tnaqqis fid-doża. Jekk jogħġbok irreferi għal sezzjoni 4.2.
Il-mortalità f’pazjenti tal-ICU b’età ta’ ≤ 65 sena

Fil-prova klinika SPICE III, li kienet ikkontrollata, pragmatika, fejn il-pazjenti ntgħażlu b’mod każwali, ta’ 3904 pazjent adulti morda b’mod kritiku fl-ICU, dexmedetomidine intuża bħala sedattiv primarju u ġie mqabbel mal-kura tas-soltu. Ma kien hemm l-ebda differenza ġenerali fil-mortalità ta’ 90 jum bejn il-grupp ta’ dexmedetomidine u l-grupp tal-kura tas-soltu (mortalità ta’ 29.1% fiż-żewġ gruppi), iżda kienet osservata eteroġeneità tal-effett mill-età fuq il-mortalità. Dexmedetomidine kien assoċjat ma’ żieda fil-mortalità fil-grupp ta’ età ta’ ≤ 65 sena (proporzjon tal-probabbiltà [odds ratio] ta’ 1.26; intervall ta’ kredibbiltà ta’ 95% 1.02 sa 1.56) meta mqabbel ma’ sedattivi alternattivi. Filwaqt li l-mekkaniżmu mhuwiex ċar, din l-eteroġeneità tal-effett fuq il-mortalità mill-età kienet l-aktar prominenti f’pazjenti li ddaħħlu l-isptar għal raġunijiet oħra għajr kura ta’ wara l-operazzjoni, u żdiedet biż-żieda fil-punteġġi APACHE II u b’età li qed tonqos. Dawn is-sejbiet għandhom jiġu mwieżna mal-benefiċċju kliniku mistenni ta’ dexmedetomidine meta mqabbel ma’ sedattivi alternattivi f’pazjenti iżgħar.
Effetti kardjovaskulari u prekawzjonijiet

Dexmedetomidine jnaqqas ir-rata tal-qalb u l-pressjoni tad-demm permezz ta’ simpatolisi ċentrali, iżda f’konċentrazzjonijiet ogħla jikkawża tidjiq tal-kanali tad-demm periferali li jwassal għal pressjoni għolja (ara sezzjoni 5.1). Għalhekk dexmedetomidine mhux adattat għal pazjenti b’instabilità kardjovaskulari severa.

Għandha tiġi eżerċitata l-kawtela meta jingħata dexmedetomidine lill- pazjenti li jkollhom bradikardija li tkun hemm minn qabel. Id-dejta dwar l-effetti ta’ Dexdor f’pazjenti b’rata tat-taħbit tal-qalb ta’ < 60 hija limitata ħafna u għandha tittieħed attenzjoni partikolari f’pazjenti bħal dawn. Il-bradikardija normalment m’għandhiex bżonn kura, iżda wriet rispons b’mod komuni għal mediċini anti-kolinerġiċi jew għal tnaqqis fid-doża, fejn meħtieġ. Pazjenti li jkollhom kundizzjonijiet tas-saħħa fiżika tajbin ħafna u rata tat-taħbit tal-qalb baxxa waqt il-mistrieħ jistgħu jkunu partikolarment sensittivi għall-effetti bradikardijaċi ta’ agonisti tar-riċettur alpha-2 u kienu rrappurtati każijiet ta’ waqfien temporanju tas-sinus. Ġew irrappurtati wkoll każijiet ta’ waqfien tal-qalb, li ta’ spiss qabilhom ikunu seħħew bradikardija jew imblokk atrijoventrikulari (sezzjoni 4.8).
L-effetti potensivi ta’ dexmedetomidine jistgħu jkunu ta’ sinifikat akbar f’dawk il-pazjenti li diġà għandhom pressjoni baxxa (speċjalment jekk ma jirrispondux għal sustanzi li jikkawżaw tidjiq tal-kanali tad-demm), ipovolemija, pressjoni baxxa kronika jew riserva funzjonali mnaqqsa bħal pazjenti b’disfunzjoni ventrikulari severa u l-anzjani u kura speċjali hija meħtieġa f’dawn il-każijiet (ara sezzjoni 4.3). Pressjoni baxxa normalment ma tkunx teħtieġ kura speċifika iżda, fejn meħtieġ, l-utenti għandhom ikunu lesti biex jintervjenu bi tnaqqis fid-doża, fluwidi u/jew sustanzi li jikkawżaw tidjiq tal-kanali tad-demm.

Pazjenti b’indeboliment fl-attività awtonomika periferali (eż. minħabba korriment fis-sinsla tad-dahar) jista’ jkollhom bidliet ematodinamiċi aktar qawwija wara li jinbeda dexmedetomidine u għalhekk għandhom jiġu kkurata b’attenzjoni.

Pressjoni għolja mhux permanenti kienet osservata primarjament matul doża għolja tal-bidu f’assoċjazzjoni mal-effetti periferali ta’ tidjiq tal-kanali tad-demm ta’ dexmedetomidine u għalhekk doża għolja tal-bidu fis-sedazzjoni ta’ ICU mhux irrakkomandata. Kura ta’ pressjoni għolja ġeneralment ma kinitx neċessarja, iżda jista’ jiġi rrakkomandat tnaqqis tar-rata tal-infużjoni kontinwa.

It-tidjiq tal-kanali tad-demm lokali b’konċentrazzjoni ogħla jista’ jkun ta’ sinifikat akbar f’pazjenti b’mard iskemiku tal-qalb jew mard ċerebrovaskulari sever u dawn għandhom jiġu ssorveljati mill-viċin. It-tnaqqis jew it-twaqqif tad-doża għandhom jiġu kkunsidrati f’pazjenti li jiżviluppaw sinjali ta’ iskemija mijokardijaka jew ċerebrali.

Jingħata parir li wieħed għandu joqgħod attent meta jagħti dexmedetomidine flimkien ma’ anestesija spinali jew epidurali minħabba possibilità ta’ riskju ogħla ta’ pressjoni baxxa jew bradikardija. 

Pazjenti b’indeboliment epatiku 

Għandu jkun hemm attenzjoni f’każijiet ta’ indeboliment epatiku sever peress li dożi eċċessivi jistgħu jżidu r-riskju ta’ reazzjonijiet avversi, sedazzjoni żejda jew effett imtawwal bħala riżultat ta’ tneħħija mnaqqsa ta’ dexmedetomidine.

Pazjenti b’disturbi newroloġiċi

L-esperjenza ta’ dexmedetomidine f’disturbi newroloġiċi severi bħal korriment fir-ras u wara newrokirurġija hija limitata u f’dawn is-sitwazzjonijiet għandu jintuża b’kawtela, speċjalment jekk tkun meħtieġa sedazzjoni profonda. Dexmedetomidine jista’ jnaqqas il-fluss ta’ demm ċerebrali u l-pressjoni fil-kranju u dan għandu jiġi kkunsidrat meta tintgħażel it-terapija.

Oħrajn

L-agonisti alpha-2 rarament kienu assoċjati ma’ reazzjonijiet ta’ rtirar meta jitwaqqfu f’daqqa wara użu fit-tul. Din il-possibbiltà għandha tiġi kkunsidrata jekk il-pazjent jiżviluppa aġitazzjoni u pressjoni għolja ftit wara li jitwaqqaf dexmedetomidine.

Dexmedetomidine jista’ jikkaġuna pertermija li tista’ tkun reżistenti għall-metodi ta’ tkessiħ tradizzjonali. It-trattament b’Dexmedetomidine għandu jitwaqqaf f’każ ta’ deni inspjegabbli sostnut u m’huwiex rakkomandat għall-użu f’pazjenti b’ipertermija malinna sensittiva.
Ġiet irrappurtata d-dijabete insipidus b’assoċjazzjoni mat-trattament b’dexmedetomidine. Jekk isseħħ il-polijurja, huwa rrakkomandat li twaqqaf dexmedetomidine u tiċċekkja l-livell tas-sodju fis-serum u l-osmolalità tal-awrina.
Dexdor fih anqas minn 1 mmol sodjum (23 mg) għal kull mL.
4.5
Interazzjoni ma’ prodotti mediċinali oħra u forom oħra ta’ interazzjoni
Studji ta’ interazzjoni twettqu biss f’adulti.
L-għoti ta’ dexmedetomidine flimkien ma’ anestetiċi, sedattivi, ipnotiċi, u opjojdi probabbilment iqawwi l-effetti, inkluż effetti sedattivi, anestetiċi u kardjorespiratorji. Studji speċifiċi kkonfermaw effetti msaħħa b’isoflurane, propofol, alfentanil, u midazolam.

Ma ntwerew l-ebda interazzjonijiet farmakokinetiċi bejn dexmedetomidine u isoflurane, propofol, alfentanil u midazolam. Madankollu, minħabba l-interazzjonijiet farmakodinamiċi possibbli, meta jingħataw flimkien ma’ dexmedetomidine, jista’ jkun hemm bżonn ta’ tnaqqis fid-dożaġġ ta’ dexmedetomidine jew tal-anestetiku, sedattiv, ipnotiku jew opjojd mogħti fl-istess waqt.

Inibizzjoni tal-enzimi CYP inkluż CYP2B6 minn dexmedetomidine kienet studjata f’inkubazzjonijiet ta’ mikrosomi tal-fwied uman. Studju in vitro jissuġġerixxi li jeżisti l-potenzjal ta’ interazzjoni in vivo bejn dexmedetomidine u sottostrati b’metaboliżmu ta’ CYP2B6 dominanti. 

In vitro kien osservat induzzjoni ta’ dexmedetomidine fuq CYP1A2, CYP2B6, CYP2C8, CYP2C9 u CYP3A4, u induzzjoni in vivo ma tistax tiġi eskluża. Is-sinifikat kliniku mhux magħruf.

Il-possibbiltà ta’ effetti potensivi u bradikardijaċi msaħħa għandha titqies f’pazjenti li qed jirċievu prodotti mediċinali oħrajn li jikkawżaw dawn l-effetti, pereżempju mblokkaturi beta, għalkemm effetti addizzjonali ta’ interazzjoni ma’esmolol kienu żgħar.

4.6
Fertilità, tqala u treddigħ

Tqala

M’hemmx dejta jew hemm dejta limitata dwar l-użu ta’ dexmedetomidine f’nisa tqal.

Studji f’annimali wrew effett tossiku fuq is-sistema riproduttiva (ara sezzjoni 5.3). Dexdor m’għandux jintuża waqt it-tqala ħlief jekk il-kundizzjoni klinika tal-mara tkun teħtieġ it-trattament b’dexmedetomidine.
Treddigħ

Dexmedetomidine huwa eliminat fil-ħalib tal-bniedem, madankollu l-livelli se jkunu taħt il-livell perċettibbli fi żmien 24 siegħa wara li jitwaqqaf it-trattament. Ir-riskju għat-trabi tat-twelid mhux eskluż. Għandha tittieħed deċiżjoni jekk il-mara twaqqafx it-treddigħ jew twaqqafx it-trattament b’dexmedetomidine wara li jiġi kkunsidrat il-benefiċċju tat-treddigħ għat-tarbija u l-benefiċċju tat-trattament għall-mara.
Fertilità

Fl-istudju dwar il-fertilità fuq il-firien, dexmedetomidine ma kellu l-ebda effett fuq il-fertilità maskili jew femminili. L-ebda dejta mhi disponibbli dwar il-fertilità fil-bnedmin.
4.7
Effetti fuq il-ħila biex issuq u tħaddem magni
Il-pazjenti għandhom jingħataw parir biex iżommu lura mis-sewqan jew minn attivitajiet perikolużi oħra għal perjodu ta’ żmien xieraq wara li jirċievu Dexdor għal sedazzjoni proċedurali.
4.8
Effetti mhux mixtieqa

Sommarju tal-profil tas-sigurtà

Sedazzjoni tal-pazjenti adulti fl-ICU (Taqsima tal-Kura Intensiva):

L-aktar reazzjonijiet avversi rrappurtati b’mod frekwenti b’dexmedetomidine fit-Taqsima tal-Kura Intensiva huma pressjoni baxxa, pressjoni għolja u bradikardija, li jseħħu f’madwar 25%, 15% u 13% tal-pazjenti rispettivament.

Pressjoni baxxa u bradikardija kienu wkoll l-aktar reazzjonijiet avversi serji frekwenti relatati ma’ dexmedetomidine li jseħħu f’1.7% u 0.9% tal-pazjenti randomised fit-Taqsima tal-Kura Intensiva (ICU) rispettivament.

Sedazzjoni proċedurali/ta’ meta l-pazjent ikun konxju 

L-iktar reazzjonijiet avversi frekwenti rrappurtati b’dexmedetomidine fis-sedazzjoni proċedurali huma elenkati hawn taħt (il-protokolli ta’ studji ta fażi III kien fihom limiti definiti minn qabel għar-rappurtar ta’ bidliet fil-pressjoni tad-demm, rata respiratorja u rata tat-taħbit tal-qalb bħala AEs).

· Pressjoni baxxa (55% fil-grupp ta’ dexmedetomidine kontra 30% fil-grupp tal-plaċebo li jkunu qed jirċievu midazolam u fentanyl ta’ sopravivenza)
· Dipressjoni respiratorja (38% fil-grupp ta’ dexmedetomidine kontra 35% fil-grupp tal-plaċebo li jkunu qed jirċievu midazolam u fentanyl ta’ sopravivenza)
· Bradikardija (14% fil-grupp ta’ dexmedetomidine kontra 4% fil-grupp tal-plaċebo li jkunu qed jirċievu midazolam u fentanyl ta’ sopravivenza)
Lista tabulata ta’ reazzjonijiet avversi
Ir-reazzjonijiet avversi elenkati f’Tabella 1 kienu akkumulati minn dejta miġbura minn provi kliniċi f’kura intensiva.
Ir-reazzjonijiet avversi huma kklassifikati taħt kategoriji ta’ frekwenza, bl-aktar frekwenti l-ewwel, bl-użu tal-konvenzjoni li ġejja: Komuni ħafna (≥ 1/10); komuni (≥ 1/100 sa < 1/10); mhux komuni (≥ 1/1 000 sa < 1/100); rari (≥ 1/10 000 sa < 1/1 000); rari ħafna (< 1/10 000), mhux magħruf (ma tistax tittieħed stima mid-data disponibbli).
Tabella 1. Reazzjonijiet avversi
Disturbi fis-sistema endokrinarja
Mhux magħruf: 
Dijabete insipidus
Disturbi fil-metaboliżmu u n-nutrizzjoni 

Komuni:

Ipergliċemija, ipogliċemija

Mhux komuni: 
Aċidożi metabolika, ipoalbuminemija

Disturbi psikjatriċi 

Komuni: 

Aġitazzjoni

Mhux komuni: 
Alluċinazzjoni

Disturbi fil-qalb

Komuni ħafna: 
Bradikardija1,2
Komuni: 

Iskemija jew infart mijokardijaċi , takikardija

Mhux komuni: 
Blokk atrijoventrikulari1, riżultat kardijaku mnaqqas, waqfien tal-qalb1
Disturbi vaskulari:

Komuni ħafna:
Pressjoni baxxa1,2, pressjoni għolja1,2
Disturbi respiratorji, toraċiċi u medjastinali 

Komuni ħafna: 
Depressjoni respiratorja2,3 
Mhux komuni: 
Qtugħ ta’ nifs, apnea
Disturbi gastro-intestinali

Komuni: 

Tqalligħ2, rimettar, ħalq xott2
Mhux komuni: 
Nefħa addominali

Disturbi ġenerali u kondizzjonijiet ta’ mnejn jingħata 

Komuni: 

Sindrome ta’ rtirar tal-mediċina, ipertermija

Mhux komuni: 
Mediċina mhux effettiva, għatx

1 Ara s-sezzjoni dwar Deskrizzjoni ta’ reazzjonijiet avversi magħżula

2 Reazzjoni avversa osservata wkoll fl-istudji tas-sedazzjoni proċedurali
3 Inċidenza “komuni” fl-istudji tas-sedazzjoni fl-ICU
Deskrizzjoni ta’ reazzjonijiet avversi magħżula

Pressjoni baxxa klinikament sinifikanti jew bradikardija għandhom jiġu kkurati kif deskritt f’sezzjoni 4.4.

F’pazjenti relattivament b’saħħithom li kinux fl-ICU u li ġew ittrattati b’dexmedetomidine, il-bradikardija okkażjonalment waslet għal waqfien jew waqfa qasira tas-sinus. Is-sintomi normalment urew rispons għal irfigħ tas-saqajn u antikolinerġiċi bħal atopine jew glycopyrrolate. F’każijiet iżolati, il-bradikardija avvanzat għal perjodi ta’ asistolija f’pazjenti li kellhom bradikardija li kienet hemm minn qabel. Ġew ukoll irrappurtati każijiet ta’ waqfien tal-qalb, li ta’ spiss qabilhom ikunu seħħew bradikardija jew imblokk atrijoventrikulari.
Pressjoni għolja kienet assoċjata mal-użu ta’ doża għolja tal-bidu u din ir-reazzjoni tista’ tiġi mnaqqsa billi tiġi evitata doża għolja tal-bidu bħal din jew billi titnaqqas ir-rata tal-infużjoni jew id-daqs tad-doża għolja tal-bidu.

Popolazzjoni pedjatrika

Tfal ta’ > 1 xahar wara t-twelid, fil-biċċa l-kbira wara operazzjoni, kienu evalwati għal kura sa 24 siegħa fl-ICU u wrew profil ta’ sigurtà simili għal dak fl-adulti. Id-dejta fit-trabi tat-twelid (28–44 ġimgħa ta’ tqala) hija limitata ħafna u ristretta għal dożi ta’ manteniment ta’ ≤ 0.2 µg/kg/h. Fil-letteratura kien irrappurtat każ wieħed ta’ bradikardija ipotermika f’tarbija tat-twelid.
Rappurtar ta’ reazzjonijiet avversi suspettati

Huwa mportanti li jiġu rrappurtati reazzjonijiet avversi suspettati wara l-awtorizzazzjoni tal-prodott mediċinali. Dan jippermetti monitoraġġ kontinwu tal-bilanċ bejn il-benefiċċju u r-riskju tal-prodott mediċinali. Il-professjonisti tal-kura tas-saħħa huma mitluba jirrappurtaw kwalunkwe reazzjoni avversa suspettata permezz tas-sistema ta’ rappurtar nazzjonali mniżżla f’Appendiċi V.

4.9
Doża eċċessiva
Sintomi

Kienu rrappurtati diversi każijiet ta’ doża eċċessiva ta’ dexmedetomidine kemm fil-prova klinika kif ukoll minn dejta ta’ wara t-tqiegħid fis-suq. L-ogħla rati ta’ infużjoni ta’ dexmedetomidine rrappurtati f’dawn il-każijiet laħqu sa 60 µg/kg/h għal 36 minuta u 30 µg/kg/h għal 15-il minuta f’tarbija b’età ta’ 20 xahar u f’persuna adulta, rispettivament. L-aktar reazzjonijiet avversi komuni rrappurtati f’konnessjoni ma’ doża eċċessiva f’dawn il-każijiet kienu jinkludu, bradikardija, pressjoni baxxa, pressjoni għolja, sedazzjoni eċċessiva, tnaqqis respiratorju u arrest kardijaku.

Immaniġġjar

F’każijiet ta’ doża eċċessiva b’sintomi kliniċi, l-infużjoni ta’ dexmedetomidine għandha titnaqqas jew titwaqqaf. L-effetti mistennija huma primarjament kardjovaskulari u għandhom jiġu kkurati kif klinikament indikat (ara sezzjoni 4.4). F’konċentrazzjoni għolja pressjoni għolja tista’ tkun aktar prominenti minn pressjoni baxxa. Fi studji kliniċi, każijiet ta’ arrest tas-sinus reġgħu lura għan-normal spontanjament jew irrispondew għall-kura b’atropine u glycopyrrolate. Risuxxitazzjoni kienet meħtieġa f’każijiet iżolati ta’ doża eċċessiva severa li rriżultat f’arrest kardijaku.

5.
PROPRJETAJIET FARMAKOLOĠIĊI
5.1 
Proprjetajiet farmakodinamiċi
Kategorija farmakoterapewtika: Psikolettiċi, ipnotiċi u sedattivi oħrajn, Kodiċi ATC: N05CM18
Dexmedetomidine huwa agonist selettiv tar-riċettur alpha-2 b’firxa wiesgħa ta’ kwalitajiet farmakoloġiċi. Huwa għandu effett simpatolitiku permezz ta’ tnaqqis tar-rilaxx ta’ noradrenaline fit-truf tan-nervituri tas-sistema nervuża awtonomika. L-effetti sedattivi huma kkaġunati permezz ta’ tnaqqis fir-reħa tal-locus coeruleus, in-nukleu noradrinerġiku predominanti, li jinsab fis-sinsla tal-moħħ. Dexmedetomidine għandu effetti analġeżiċi u anastetiċi/tnaqqis fl-użu tal-analġeżiċi. L-effetti kardjovaskulari jiddependu fuq id-doża; b’rati ta’ infużjoni aktar baxxi l-effetti ċentrali jiddominaw u jwasslu għal tnaqqis fir-rata tal-qalb u fil-pressjoni. B’dożi ogħla, l-effetti ta’ tidjiq tal-kanali tad-demm periferali jiddominaw u jwasslu għal żieda fir-reżistenza sistemika vaskulari u fil-pressjoni tad-demm, filwaqt li l-effett bradikardijaku jiġi enfasizzat aktar. Meta jingħata bħala monoterapija lil individwi f’saħħithom, dexmedetomidine huwa relattivament ħieles minn effetti ta’ depressjoni tar-respirazzjoni.

Sedazzjoni tal-pazjenti adulti fl-ICU (Taqsima tal-Kura Intensiva)
Fi provi kkontrollati bil-plaċebo f’popolazzjoni fl-ICU wara operazzjoni fejn il-pazjenti kienu intubati u sedati b’midazolam jew propofol qabel, Dexdor naqqas b’mod sinifikanti l-ħtieġa ta’ sedattivi ta’ salvataġġ (midazolam jew propofol) u ta’ opjojdi waqt is-sedazzjoni sa 24 siegħa. Il-biċċa l-kbira tal-pazjenti li kienu qed jingħataw dexmedetomidine ma kellhomx bżonn kura sedattiva addizzjonali. Il-pazjenti setgħu jitneħħew mill-intubazzjoni b’suċċess mingħajr twaqqif tal-infużjoni ta’ Dexdor. Studji barra mill-ICU kkonfermaw li Dexdor jista’ jingħata b’mod sigur lill-pazjenti mingħajr intubazzjoni endotrakejali jekk ikun hemm sorveljanza adegwata.

Dexmedetomidine kien simili għal midazolam (Proporzjon 1.07; 95% CI 0.971, 1.176) u propofol (Proporzjon 1.00; 95% CI 0.922, 1.075) fil-ħin tal-firxa ta’ sedazzjoni fil-mira f’popolazzjoni medika predominanti li kienet teħtieġ sedazzjoni ħafifa għal moderata fit-tul (RASS 0 sa -3) fl-ICU għal perjodu ta’ mhux aktar minn 14-il ġurnata, naqqas it-tul ta’ ventilazzjoni mekkanika meta mqabbel ma’ midazolam u naqqas il-ħin biex titneħħa l-intubazzjoni meta mqabbel ma’ midazolam u propofol. Meta mqabbel ma’ propofol u midazolam, il-pazjenti setgħu jiġu mqajma b’faċilità akbar, kienu aktar kooperattivi u aktar kapaċi jikkomunikaw kemm jekk kellhom uġigħ kif ukoll jekk le. Pazjenti kkurati b’dexmedetomidine kellhom pressjoni baxxa u bradikardija aktar frekwenti iżda kellhom inqas takikardija minn dawk li kienu qed jirċievu midazolam, u kellhom takikardija aktar frekwenti u pressjoni baxxa simili għall-pazjenti kkurati bi propofol. Delirju mkejjel bl-iskala CAM-ICU kien imnaqqas fi studju meta mqabbel ma’ midazolam u avvenimenti avversi relatati ma’ delirju kienu iktar baxxi b’dexmedetomidine meta mqabbel ma’ propofol. Dawk il-pazjenti li rtiraw minħabba sedazzjoni insuffiċjenti nqalbu għal propofol jew midazolam. Ir-riskju ta’ sedazzjoni nsuffiċjenti żdied f’pazjenti li kienu diffiċli biex jiġu sedati b’kura standard immedjatament qabel il-bidla.
Evidenza ta’ effikaċja pedjatrika kienet osservata fi studju fl-ICU b’doża kontrollata f’popolazzjoni fil-biċċa l-kbira wara operazzjoni b’età minn xahar sa ≤ 17-il sena. Madwar 50% tal-pazjenti kkurati b’dexmedetomidine ma kellhomx bżonn iż-żieda ta’ għajnuna ta’ midazolam matul il-perjodu medjan ta’ kura ta’ 20.3 sigħat, li ma qabiżx 24 siegħa. Dejta dwar kura għal > 24 siegħa mhux disponibbli. Dejta minn trabi tat-twelid (28–44 ġimgħa ta’ tqala) hija limitata ħafna u ristretta għal dożi baxxi (≤0.2 μg/kg/h) (ara sezzjonijiet 5.2 u 4.4). Trabi tat-twelid jistgħu jkunu partikolarment sensittivi għall-effetti ta’ bradikardija ta’ Dexdor fil-preżenza ta’ ipotermja u f’kundizzjonijiet ta’ funzjoni kardijaka dipendenti mir-rata tal-qalb.

Fi studji double blind ikkontrollati b’komparatur fl-ICU, l-inċidenza ta’ soppressjoni ta’ cortisol f’pazjenti kkurati b’dexmedetomidine (n = 778) kienet ta’ 0.5% meta mqabbla ma’ 0% f’pazjenti kkurati b’midazolam (n = 338) jew propofol (n = 275). L-avveniment kien irrappurtat bħala ħafif f’każ wieħed u moderat fi 3 każijiet.
Sedazzjoni proċedurali/ta’ meta l-pazjent ikun konxju
Is-sigurtà u l-effikaċja ta’ dexmedetomidine għas-sedazzjoni ta’ pazjenti li ma jkunux diġà ntubati qabel u/jew matul proċeduri kirurġiċi jew dijanjostiċi kienu evalwati f’żewġ provi kliniċi randomised, double blind, ikkontrollati bil-plaċebo u magħmula f’diversi ċentri.
· Studju 1 għażel il-pazjenti b’mod randomised li jkunu għaddejjin minn kirurġiji/proċeduri mhux meħtieġa b’urġenza taħt kura ta’ anestesija ssorveljata u anestesija lokali/reġjonali biex jirċievu infużjoni għolja tal-bidu ta’ dexmedetomidine ta’ 1 µg/kg (n = 129) jew 0.5 µg/kg (n = 134), jew plaċebo (soluzzjoni bil-melħ normali; n = 63) li tingħata fuq 10 minuti u tkun segwita minn infużjoni ta’ manteniment li tinbeda fuq 0.6 µg/kg/siegħa. L-infużjoni ta’ manteniment tal-mediċina tal-istudju setgħet tkun ittitrata minn 0.2 µg/kg/siegħa għal 1 µg/kg/siegħa. Il-proporzjon ta’ pazjenti li kisbu l-livell ta’ sedazzjoni fil-mira (Observer’s Assessment of Alertness/Sedation Scale ≤ 4) mingħajr bżonn ta’ midazolam għas-sopravivenza kien ta’ 54% tal-pazjenti li kienu qed jirċievu dexmedetomidine 1 µg/kg u 40% tal-pazjenti li kienu qed jirċievu dexmedetomidine 0.5 µg/kg meta mqabbla ma’ 3% tal-pazjenti li kienu qed jirċievu l-plaċebo. Id-differenza fir-riskju fi proporzjon ta’ individwi magħżula b’mod  randomised għall-grupp ta’ dexmedetomidine 1 μg/kg u għall-grupp ta’ dexmedetomidine 0.5 μg/kg li ma kinux jeħtieġu midazolam għas-sopravivenza kienet ta’ 48% (95% CI: 37%–57%) u 40% (95% CI: 28%–48%), rispettivament imqabbla mal-plaċebo. Id-doża medjana (medda) ta’ midazolam għas-sopravivenza kienet ta’ 1.5 (0.5–7.0) mg fil-grupp ta’ dexmedetomidine 1.0 µg/kg, 2.0 (0.5–8.0) mg fil-grupp ta’ dexmedetomidine 0.5 µg/kg, u 4.0 (0.5–14.0) mg fil-grupp tal-plaċebo. Id-differenza fil-medji tad-doża ta’ midazolam għas-sopravivenza fil-grupp ta’ dexmedetomidine 1 μg/kg u fil-grupp ta’ dexmedetomidine 0.5 μg/kg imqabbla mal-plaċebo kienet ta’ -3.1 mg (95% CI: -3.8 – -2.5) u -2.7 mg (95% CI: -3.3 – -2.1), rispettivament jiffavorixxu lil dexmedetomidine. Il-ħin medjan għall-ewwel doża ta’ sopravivenza kien ta’ 114-il minuta fil-grupp ta’ dexmedetomidine 1.0 µg/kg, 40 minuta fil-grupp ta’ dexmedetomidine 0.5 µg/kg, u 20 minuta fil-grupp tal-plaċebo.  
· Studju 2 għażel il-pazjenti b’mod  randomised li jkunu għaddejjin minn intubazzjoni fibra ottika taħt anestesija topika biex jirċievu infużjoni għolja tal-bidu ta’ dexmedetomidine ta’ 1 µg/kg (n = 55) jew plaċebo (soluzzjoni bil-melħ normali; n = 50) li tingħata fuq 10 minuti u tkun segwita minn infużjoni ta’ manteniment fissa ta’ 0.7 µg/kg/siegħa. Biex tinżamm Skala ta’ Sedazzjoni Ramsay ≥ 2 53% tal-pazjenti li kienu qed jirċievu dexmedetomidine ma kinux jeħtieġu midazoloam għas-sopravivenza kontra 14% tal-pazjenti li kienu qed jirċievu plaċebo. Id-differenza fir-riskju fi proporzjon ta’ individwi magħżula b’mod każwali għal dexmedetomidine li ma kinux jeħtieġu midazolam kienet ta’ 43% (95% CI: 23% – 57%) imqabbla ma’ plaċebo. Id-doża medja ta’ midazolam għas-sopravivenza kienet ta’ 1.1 mg fil-grupp ta’ dexmedetomidine, u 2.8 mg fil-grupp tal-plaċebo. Id-differenza fil-medji tad-doża ta’ midazolam għas-sopravivenza kienet ta’ -1.8 mg (95% CI: -2.7 – -0.86) tiffavorixxi lil dexmedetomidine.
5.2
Tagħrif farmakokinetiku
Il-farmakokinetika ta’ dexmedetomidine kienet evalwata wara għoti IV fuq perjodu qasir lil voluntiera f’saħħithom u infużjoni fuq perjodu twil f’popolazzjoni fl-ICU. 
Distribuzzjoni
Dexmedetomidine juri mudell ta’ dispożizzjoni ta’ żewġ kompartimenti. F’voluntiera f’saħħithom huwa juri fażi ta’ distribuzzjoni rapida bi stima ċentrali tal-half-life ta’ distribuzzjoni (t1/2α) ta’ madwar 6 minuti. L-istima medja tal-half-life terminali tal-eliminazzjoni (t1/2) hija madwar 1.9 sa 2.5 sigħat (l-inqas 1.35, l-aktar 3.68 siegħa) u l-istima medja tal-volum ta’ distribuzzjoni fi stat fiss (Vss) hija madwar 1.16 sa 2.16 l/kg (90 sa 151 litru). It-tneħħija mill-plażma (Cl) għandha valur stmat medju ta’ 0.46 sa 0.73 l/h/kg (35.7 sa 51.1 l/h). Il-piż tal-ġisem medju assoċjat ma’ dawn l-estimi ta’ Vss u Cl kien ta’ 69 kg. Il-farmakokinetika fil-plażma ta’ dexmedetomidine hija simili fil-popolazzjoni tal-ICU wara infużjoni ta’ >24 h. Il-parametri farmakokinetiċi stmati huma: t1/2 ta’ madwar 1.5 sigħat, Vss madwar 93 litru u Cl madwar 43 l/h. Il-farmakokinetika ta’ dexmedetomidine hija lineari fil-firxa ta’ dożaġġ minn 0.2 sa 1.4 µg/kg/h u ma jakkumulax waqt kura li ddum sa 14-il ġurnata. Dexmedetomidine huwa 94% marbut mal-proteini fil-plażma. It-twaħħil mal-proteini fil-plażma huwa kostanti fuq firxa ta’ konċentrazzjoni ta’ 0.85 sa 85 ng/mL. Dexmedetomidine jintrabat kemm mal-albumina kif ukoll mal-glikoproteina Alpha-1-acid tas-serum tal-bniedem bl-albumina tas-serum bħala l-proteina prinċipali li magħha jintrabat dexmedetomidine fil-plażma.

Bijotrasformazzjoni u Eliminazzjoni

Dexmedetomidine huwa eliminat permezz ta’ metaboliżmu estensiv fil-fwied. Hemm tliet tipi ta’ reazzjonijiet metaboliċi inizjali; N-glucuronidation diretta, N-methylation diretta u ossidazzjoni katalizzata miċ-ċitokromju P450. Il-metaboliti l-aktar abbundanti ta’ dexmedetomidine fiċ-ċirkolazzjoni huma ż-żewġ N-glucuronides isomeriċi. Il-metabolit H-1, N-methyl 3-hydroxymethyl dexmedetomidine O-glucuronide wkoll huwa prodott ewlieni fiċ-ċirkolazzjoni tal-bijotrasformazzjoni ta’ dexmedetomidine. Iċ-ċitokromju P-450 jikkatalizza l-formazzjoni ta’ żewġ metaboliti minuri fiċ-ċirkolazzjoni, 3-hydroxymethyl dexmedetomidine magħmul permezz ta’ hydroxylation tal-grupp 3‑methyl ta’ dexmedetomidine u H-3 magħmul permezz ta’ ossidazzjoni fiċ-ċirku imidazole. Dejta disponibbli tissuġġerixxi lil-formazzjoni tal-metaboliti ossidati hija medjata minn diversi forom ta’ CYP (CYP2A6, CYP1A2, CYP2E1, CYP2D6 u CYP2C19). Dawn il-metaboliti għandhom attività farmakoloġika negliġibbli.
Wara għoti IV ta’ dexmedetomidine radjutikkettat medja ta’ 95% tar-radjuattività kienet irkuprata fl-awrina u 4% fl-ippurgar wara disat ijiem. Il-metaboliti prinċipali fl-awrina huma ż-żewġ N-glucuronides isomeriċi, li flimkien kienu responsabbli għal madwar 34% tad-doża u N-methyl 3‑hydroxymethyl dexmedetomidine O-glucuronide li ammonta għal 14.51% tad-doża. Il-metaboliti minuri dexmedetomidine carboxylic acid, 3-hydroxymethyl dexmedetomidine u O-glucuronide tiegħu individwalment ammontaw għal 1.11 sa 7.66% tad-doża. Inqas minn 1% tal-mediċina oriġinali mhux mibdula kienet irkuprata fl-awrina. Madwar 28% tal-metaboliti fl-awrina huma metaboliti minuri mhux identifikati.

Popolazzjonijiet Speċjali

Ma kinux osservati differenzi farmakokinetiċi maġġuri bbażati fuq is-sess jew l-età.

L-irbit ta’ dexmedetomidine mal-proteina fil-plażma jonqos f’individwi b’indeboliment epatiku meta mqabbla ma’ individwi f’saħħithom. Il-persentaġġ medju ta’ dexmedetomidine mhux marbut fil-plażma jvarja minn 8.5% f’individwi f’saħħithom għal 17.9% f’individwi b’indeboliment epatiku sever. Individwi bi gradi varji ta’ indeboliment epatiku (Child-Pugh Klassi A, B, jew Ċ) kellhom tneħħija epatika mnaqqsa ta’ dexmedetomidine u titwil ta’ t1/2 ta’ eliminazzjoni mill-plażma. Il-valuri medji ta’ tneħħija mill-plażma ta’ dexmedetomidine mhux marbut għall-individwi b’indeboliment epatiku ħafif, moderat, u sever kienu ta’ 59%, 51% u 32% ta’ dawk osservati f’individwi normali f’saħħithom, rispettivament. Il-medja ta’ t1/2 għall-individwi b’indeboliment epatiku ħafif, moderat jew sever twalet għal 3.9, 5.4, u 7.4 sigħat, rispettivament. Għalkemm dexmedetomidine jingħata sal-effett, jista’ jkun meħtieġ li jiġi kkunsidrat tnaqqis tad-doża tal-bidu/ta’ manteniment f’pazjenti b’indeboliment epatiku skont il-grad ta’ indeboliment u r-rispons.

Il-farmakokinetika ta’ dexmedetomidine f’individwi b’indeboliment renali sever (tneħħija tal-krejatinina <30 mL/min) ma tinbidilx meta mqabbla ma’ individwi f’saħħithom.

Dejta minn trabi tat-twelid (28–44 ġimgħa ta’ tqala) u tfal b’età sa 17-il sena hija limitata. Il-half-life ta’ dexmedetomidine fit-tfal (xahar sa 17-il sena) tidher simili għal dik osservata fl-adulti, iżda tidher li hija ogħla fi trabi tat-twelid (età inqas minn xahar). Fil-gruppi ta’ età ta’ xahar sa 6 snin, it-tneħħija mill-plażma aġġustata għall-piż tal-ġisem dehret ogħla iżda naqset fi tfal akbar. It-tneħħija mill-plażma aġġustata għall-piż tal-ġisem (età inqas minn xahar) dehret aktar baxxa (0.9 l/h/kg) milli fil-gruppi ta’ età akbar minħabba mmaturità. Id-dejta disponibbli hija miġbura fil-qosor fit-tabella li ġejja;
	
	
	Medja (95% CI)

	Età
	N
	Cl (l/h/kg)
	t1/2 (h)

	Inqas minn xahar
	28
	0.93

(0.76, 1.14)
	4.47

(3.81, 5.25)

	Xahar sa <6 xhur
	14
	1.21

(0.99, 1.48)
	2.05

(1.59, 2.65)

	6 sa <12-il xahar
	15
	1.11

(0.94, 1.31)
	2.01

(1.81, 2.22)

	12 sa <24 xahar
	13
	1.06

(0.87, 1.29)
	1.97

(1.62, 2.39)

	Sentejn sa <6 snin
	26
	1.11

(1.00, 1.23)
	1.75

(1.57, 1.96)

	6 sa <17-il sena
	28
	0.80

(0.69, 0.92)
	2.03

(1.78, 2.31)


5.3
Tagħrif ta’ qabel l-użu kliniku dwar is-sigurtà 
Tagħrif mhux kliniku bbażat fuq studji konvenzjonali ta’ sigurtà farmakoloġika, effett tossiku minn dożi singoli u ripetuti u effett tossiku fuq il-ġeni, ma juri l-ebda periklu speċjali għall-bnedmin. 
Fl-istudji dwar tossiċità fuq is-sistema riproduttiva, dexmedetomidine ma kellu l-ebda effett fuq il-fertilità maskili jew femminili fil-firien, u ma kinux osservati effetti teratoġeniċi fil-firien jew fniek. Fl-istudju fuq il-fniek, l-għoti fil-vini tad-doża massima, 96 µg/kg/kuljum, wassal għal esponimenti li huma simili għal dawk osservati klinikament. Fil-far, l-għoti taħt il-ġilda ta’ doża massima, 200 µg/kg/kuljum, wassal għal żieda fl-imwiet tal-embrijuni u feti u tnaqqis fil-piż tal-ġisem tal-fetu. Dawn l-effetti kienu assoċjati ma’ tossiċità materna ċara. Tnaqqis fil-piż tal-ġisem tal-fetu kien innutat ukoll fl-istudju dwar il-fertilità fil-firien b’doża ta’ 18 µg/kg/kuljum u kien akkumpanjat minn ossifikazzjoni ttardjata b’doża ta’ 54 µg/kg/kuljum. Il-livelli ta’ esponiment osservati fil-far huma taħt il-firxa tal-esponiment kliniku.
6.
TAGĦRIF FARMAĊEWTIKU

6.1
Lista ta’ eċċipjenti
Sodium chloride

Ilma għall-injezzjonijiet

6.2
Inkompatibbiltajiet
Dan il-prodott mediċinali m’għandux jitħallat ma’ prodotti mediċinali oħrajn ħlief dawk imsemmija f’sezzjoni 6.6.
Studji ta’ kompatibilità wrew potenzjal għall-assorbiment ta’ dexmedetomidine minn xi tipi ta’ lastiku naturali. Għalkemm dexmedetomidine huwa ddożat sal-effett, huwa rrakkomandat li jintużaw komponenti b’siġilli sintetiċi jew ta’ gomma naturali miksija.

6.3
Żmien kemm idum tajjeb il-prodott mediċinali
3 snin

Wara d-dilwazzjoni

L-istabbilità kimika u fiżika waqt l-użu ntweriet għal 24 siegħa f’25°C.

Mill-aspett mikrobijoloġiku, il-prodott għandu jintuża immedjatament. Jekk ma jintużax immedjatament, iż-żmien u l-kundizzjonijiet ta’ ħażna qabel l-użu huma r-responsabbiltà tal-persuna li qed tużah u normalment ma jkunux itwal minn 24 siegħa f’temperatura ta’ 2° sa 8°C, sakemm id-dilwizzjoni ma tkunx saret f’kundizzjonijiet asettiċi kkontrollati u validati.

6.4
Prekawzjonijiet speċjali għall-ħażna
Dan il-prodott mediċinali m’għandux bżonn l-ebda kundizzjoni ta’ temperatura speċjali għall-ħażna. Żomm l-ampulli jew il-kunjetti fil-kartuna ta’ barra sabiex tilqa’ mid-dawl.

Għall-kondizzjonijiet ta’ ħażna wara d-dilwizzjoni tal-prodott mediċinali, ara sezzjoni 6.3.
6.5
In-natura tal-kontenitur u ta’ dak li hemm ġo fih 
Ampulli ta’ 2 mL tal-ħġieġ Tip I

Kunjetti ta’ 2, 5 jew 10 mL tal-ħġieġ Tip I (b’volumi li jistgħu jimtlew ta’ 2, 4 u 10 mL), għata ta’ lewn griż ta’ lastiku bromobutyl b’kisja ta’ fluoropolymer

Daqsijiet tal-pakkett

5 ampulli x 2 mL
25 ampulla x 2 mL
5 kunjetti x 2 mL 

4 kunjetti x 4 mL
4 kunjetti x 10 mL
Jista’ jkun li mhux il-pakketti tad-daqsijiet kollha jkunu fis-suq.
6.6
Prekawzjonijiet speċjali għar-rimi u għal immaniġġar ieħor
Ampulli u kunjetti huma intenzjonati għall-użu ta’ pazjent wieħed biss.

Preparazzjoni tas-soluzzjoni

Dexdor jista’ jiġi dilwit f’soluzzjoni għall-injezzjoni ta’ glucose 50 mg/mL (5%), Ringers, mannitol jew sodium chloride 9 mg/mL (0.9%) biex tinkiseb il-konċentrazzjoni meħtieġa ta’ 4 mikrogrammi/mL jew 8 mikrogrammi/mL qabel l-għoti. Jekk jogħġbok ara t-tabella t’hawn taħt tal-volumi meħtieġa biex tiġi ppreparata l-infużjoni.

F’każ li l-konċentrazzjoni meħtieġa hija ta’ 4 mikrogrammi/mL:

	Volum ta’ Dexdor 100 mikrogramma/mL konċentrat għal soluzzjoni għall-infużjoni
	Volum ta’ dilwent 
	Volum totali ta’ infużjoni

	2 mL
	48 mL
	50 mL

	4 mL
	96 mL
	100 mL

	10 mL
	240 mL
	250 mL

	20 mL
	480 mL
	500 mL


F’każ lil-konċentrazzjoni meħtieġa hija ta’ 8 mikrogrammi/mL:

	Volum ta’ Dexdor 100 mikrogramma/mL konċentrat għal soluzzjoni għall-infużjoni
	Volum ta’ dilwent
	Volum totali ta’ infużjoni

	4 mL
	46 mL
	50 mL

	8 mL
	92 mL
	100 mL

	20 mL
	230 mL
	250 mL

	40 mL
	460 mL
	500 mL


Is-soluzzjoni għandha titħawwad bil-mod biex titħallat sew.

Dexdor għandu jiġi spezzjonat viżwalment għal frak u bidla fil-kulur qabel jingħata.

Dexdor intwera li huwa kompatibbli meta jingħata mal-fluwidi li jistgħu jingħataw fil-vini u mal-prodotti mediċinali li ġejjin:

Lactated Ringers, soluzzjoni ta’ 5% glucose, soluzzjoni għall-injezzjoni ta’ 9 mg/mL (0.9%) sodium chloride, mannitol 200 mg/mL (20%), thiopental sodium, etomidate, vecuronium bromide, pancuronium bromide, succinylcholine, atracurium besylate, mivacurium chloride, rocuronium bromide, glycopyrrolate bromide, phenylephrine HCl, atropine sulfate, dopamine, noradrenaline, dobutamine, midazolam, morphine sulfate, fentanyl citrate, u sostitut tal-plażma. 

Kull fdal tal-prodott mediċinali li ma jkunx intuża jew skart li jibqa’ wara l-użu tal-prodott għandu jintrema kif jitolbu l-liġijiet lokali.
7.
DETENTUR TAL-AWTORIZZAZZJONI GĦAT-TQEGĦID FIS-SUQ
Orion Corporation

Orionintie 1 

FI-02200 Espoo

Il-Finlandja

8.
NUMRU(I) TAL-AWTORIZZAZZJONI GĦAT-TQEGĦID FIS-SUQ

EU/1/11/718/001-002, EU/1/11/718/004, EU/1/11/718/006-007
9.
DATA TAL-EWWEL AWTORIZZAZZJONI/TIĠDID TAL-AWTORIZZAZZJONI

Data tal-ewwel awtorizzazzjoni: 16 ta’ Settembru 2011

Data tal-aħħar tiġdid: 26 ta’ Mejju 2016
10.
DATA TA’ REVIŻJONI TAT-TEST
Informazzjoni ddettaljata dwar dan il-prodott mediċinali tinsab fuq is-sit elettroniku tal-Aġenzija Ewropea għall-Mediċini https://www.ema.europa.eu
ANNESS II
A.
MANIFATTUR RESPONSABBLI GĦALL-ĦRUĠ TAL-LOTT

B. 
KONDIZZJONIJIET JEW RESTRIZZJONIJIET RIGWARD IL-PROVVISTA U L-UŻU

Ċ.
KONDIZZJONIJIET U REKWIŻITI OĦRA TAL-AWTORIZZAZZJONI GĦAT-TQIEGĦID FIS-SUQ
D.
KOndizzjonijiet jew restrizzjonijiet fir-rigward tal-użu siGur u effETTIV tal-prodott mediċinali

A.
MANIFATTUR RESPONSABBLI GĦALL-ĦRUĠ TAL-LOTT

Isem u indirizz tal-manifattur responsabbli għall-ħruġ tal-lott
Orion Corporation

Orionintie 1

FI-02200 Espoo

Il-Finlandja
B. 
KONDIZZJONIJIET JEW RESTRIZZJONIJIET RIGWARD IL-PROVVISTA U L-UŻU 

Prodott mediċinali li jingħata b’riċetta ristretta tat-tabib (ara Anness I: Sommarju tal-Karatteristiċi tal-Prodott, sezzjoni 4.2). 

C.
KONDIZZJONIJIET U REKWIŻITI OĦRA TAL-AWTORIZZAZZJONI GĦAT-TQEGĦID FIS-SUQ
· Rapporti Perjodiċi Aġġornati dwar is-Sigurtà 
Ir-rekwiżiti biex jiġu ppreżentati rapporti perjodiċi aġġornati dwar is-sigurtà għal dan il-prodott mediċinali huma mniżżla fil-lista tad-dati ta’ referenza tal-Unjoni (lista EURD) prevista skont l-Artikolu 107c(7) tad-Direttiva 2001/83/KE u kwalunkwe aġġornament sussegwenti ppubblikat fuq il-portal elettroniku Ewropew tal-mediċini.

D.
KONDIZZJONIJIET JEW RESTRIZZJONIJIET FIR-RIGWARD TAL-UŻU SIGUR U EFFETTIV TAL-PRODOTT MEDIĊINALI

· Pjan tal-Ġestjoni tar-Riskju (RMP)
L-MAH għandu jwettaq l-attivitajiet u l-interventi meħtieġa ta’ farmakovigilanza ddettaljati fl-RMP maqbul ippreżentat fil-Modulu 1.8.2 tal-Awtorizzazzjoni għat-Tqegħid fis-Suq u kwalunkwe aġġornament sussegwenti maqbul tal-RMP.  
RMP aġġornat għandu jiġi ppreżentat:

· Meta l-Aġenzija Ewropea għall-Mediċini titlob din l-informazzjoni;

· Kull meta s-sistema tal-ġestjoni tar-riskju tiġi modifikata speċjalment minħabba li tasal informazzjoni ġdida li tista’ twassal għal bidla sinifikanti fil-profil bejn il-benefiċċju u r-riskju jew minħabba li jintlaħaq għan importanti (farmakoviġilanza jew minimizzazzjoni tar-riskji).
ANNESS III

TIKKETTAR U FULJETT TA’ TAGĦRIF

A. TIKKETTAR
TAGĦRIF LI GĦANDU JIDHER FUQ IL-PAKKETT TA’ BARRA
KARTUNA
	1.
ISEM IL-PRODOTT MEDIĊINALI


Dexdor 100 mikrogramma/mL konċentrat għal soluzzjoni għall-infużjoni 

dexmedetomidine

	2.
DIKJARAZZJONI TAS-SUSTANZA(I) ATTIVA(I)


Kull mL ta’ konċentrat fih dexmedetomidine hydrochloride ekwivalenti għal 100 mikrogramma dexmedetomidine.
	3.
LISTA TA’ EĊĊIPJENTI


Fih ukoll sodium chloride, ilma għall-injezzjonijiet.
	4.
GĦAMLA FARMAĊEWTIKA U KONTENUT


Konċentrat għal soluzzjoni għall-infużjoni 
5 ampulli x 2 mL 

25 ampulla x 2 mL
5 kunjetti x 2 mL
4 kunjetti x 4 mL
4 kunjetti x 10 mL 

200 mikrogramma/2 mL
400 mikrogramma/4 mL
1,000 mikrogramma/10 mL
	5.
MOD TA’ KIF U MNEJN JINGĦATA


Aqra l-fuljett ta’ tagħrif qabel l-użu.

Użu għal ġol-vini 

Wara li jiġi dilwit Dexdor għandu jintuża minnufih.

	6.
TWISSIJA SPEĊJALI LI L-PRODOTT MEDIĊINALI GĦANDU JINŻAMM FEJN MA JIDHIRX U MA JINTLAĦAQX MIT-TFAL


Żomm fejn ma jidhirx u ma jintlaħaqx mit-tfal.

	7.
TWISSIJA(IET) SPEĊJALI OĦRA, JEKK MEĦTIEĠA


	8.
DATA TA’ SKADENZA


JIS:
	9.
KONDIZZJONIJIET SPEĊJALI TA’ KIF JINĦAŻEN


Żomm l-ampulli/kunjetti fil-kartuna ta’ barra sabiex tilqa’ mid-dawl.
	10.
PREKAWZJONIJIET SPEĊJALI GĦAR-RIMI TA’ PRODOTTI MEDIĊINALI MHUX UŻATI JEW SKART MINN DAWN IL-PRODOTTI MEDIĊINALI, JEKK HEMM BŻONN


	11.
ISEM U INDIRIZZ TAD-DETENTUR TAL-AWTORIZZAZZJONI GĦAT-TQEGĦID FIS-SUQ 


Orion Corporation

Orionintie 1 

FI-02200 Espoo

Il-Finlandja

	12.
NUMRU(I) TAL-AWTORIZZAZZJONI GĦAT-TQEGĦID FIS-SUQ


EU/1/11/718/001
EU/1/11/718/002

EU/1/11/718/004

EU/1/11/718/006

EU/1/11/718/007
	13.
NUMRU TAL-LOTT 


Lott:
	14.
KLASSIFIKAZZJONI ĠENERALI TA’ KIF JINGĦATA


	15.
ISTRUZZJONIJIET DWAR L-UŻU


16.
INFORMAZZJONI BIL-BRAILLE
Il-ġustifikazzjoni biex ma jkunx inkluż il-Braille hija aċċettata.
17.
IDENTIFIKATUR UNIKU – BARCODE 2D
Barcode 2D li jkollu l-identifikatur uniku inkluż.
18.
IDENTIFIKATUR UNIKU - DATA LI TINQARA MILL-BNIEDEM
PC: {numru} 
SN: {numru} 
NN: {numru} 
	TAGĦRIF MINIMU LI GĦANDU JIDHER FUQ IL-PAKKETTI Ż-ŻGĦAR EWLENIN

AMPULLI JEW KUNJETTI


	1.
ISEM IL-PRODOTT MEDIĊINALI U MNEJN GĦANDU JINGĦATA


Dexdor 100 µg /mL konċentrat sterili

dexmedetomidine

IV
	2.
METODU TA’ KIF GĦANDU JINGĦATA


	3.
DATA TA’ SKADENZA


JIS:
4.
NUMRU TAL-LOTT

Lott:
	5.
IL-KONTENUT SKONT IL-PIŻ, IL-VOLUM, JEW PARTI INDIVIDWALI


200 µg/2 mL
400 µg/4 mL
1,000 µg/10 mL
6.
OĦRAJN
B. FULJETT TA’ TAGĦRIF

Fuljett ta’ tagħrif: Informazzjoni għall-utent
Dexdor 100 mikrogramma/mL konċentrat għal soluzzjoni għall-infużjoni

dexmedetomidine
Aqra sew dan il-fuljett ta’ tagħrif kollu qabel tingħata din il-mediċina peress li fih informazzjoni importanti għalik.
-
Żomm dan il-fuljett. Jista’ jkollok bżonn terġa’ taqrah.

· Jekk ikollok aktar mistoqsijiet, staqsi lit-tabib jew lill-infermier tiegħek.

· Jekk ikollok xi effetti sekondarji, kellem lit-tabib tiegħek. Dan jinkludi xi effett sekondarju possibbli li m’huwiex elenkat f’dan il-fuljett. Ara sezzjoni 4.
F’dan il-fuljett:
1. X’inhu Dexdor u għalxiex jintuża

2. X’għandek tkun taf qabel ma tingħata Dexdor

3. Kif għandek tuża Dexdor

4. Effetti sekondarji possibbli
5. Kif taħżen Dexdor

6. Kontenut tal-pakkett u informazzjoni oħra
1.
X’inhu Dexdor u għalxiex jintuża
Dexdor fih sustanza attiva msejħa dexmedetomidine li tagħmel parti minn grupp ta’ mediċini li jissejħu sedattivi. Jintuża biex jikkawża sedazzjoni (stat ta’ kalmezza, ngħas jew irqad) għall-pazjenti adulti f’ambjenti ta’ kura intensiva fi sptar jew sedazzjoni ta’ meta l-pazjent ikun konxju matul proċeduri dijanjostiċi jew kirurġiċi differenti.
2.
X’għandek tkun taf qabel ma tingħata Dexdor

M’għandekx tingħata Dexdor

· jekk inti allerġiku għal dexmedetomidine jew għal xi sustanza oħra ta’ din il-mediċina (imniżżla f’sezzjoni 6) 

· jekk għandek xi disturbi fir-ritmu tal-qalb (imblokk fil-qalb ta’ grad 2 jew 3)

· jekk għandek pressjoni baxxa ħafna li ma tirrispondix għall-kura
· jekk reċentement kellek puplesija jew xi kundizzjoni serja oħra li taffettwa l-provvista ta’ demm għall-moħħ.

Twissijiet u prekawzjonijiet
Qabel ma tieħu din il-mediċina, għid lit-tabib jew lill-infermier tiegħek jekk ikunu japplikaw xi waħda minn dawn li ġejjin peress li Dexdor jeħtieġ li jintuża b’kawtela:
· jekk ikollok rata tat-taħbit tal-qalb baxxa b’mod anormali (minħabba mard jew livelli għoljin ta’ kundizzjonijiet tas-saħħa fiżika) peress li tista’ żżid ir-riskju għal waqfien tal-qalb
· jekk għandek pressjoni baxxa
· jekk għandek volum ta’ demm baxx, pereżempju wara fsada
· jekk għandek ċertu mard tal-qalb
· jekk inti anzjan/a
· jekk għandek disturb newroloġiku (pereżempju korriment fir-ras jew fis-sinsla tad-dahar jew puplesija)
· jekk għandek problemi severi fil-fwied

· jekk qatt żviluppajt deni serju wara xi mediċini, speċjalment anestetiċi
Din il-mediċina tista’ tikkawża ammont kbir ta’ awrina u għatx eċċessiv, ikkuntattja lit-tabib jekk ikollok dawn l-effetti sekondarji. Ara sezzjoni 4 għal aktar informazzjoni.
Riskju akbar ta’ mortalità deher f’pazjenti ta’ 65 sena u iżgħar meta jużaw din il-mediċina, speċjalment għal pazjenti li ddaħħlu fit-taqsima tal-kura intensiva għal raġunijiet oħra għajr wara kirurġija b’kundizzjoni ta’ marda aktar severa hekk kif daħlu fit-taqsima tal-kura intensiva u b’età iżgħar. It-tabib jiddeċiedi jekk din il-mediċina għadhiex adattata għalik. It-tabib se jqis il-benefiċċju u r-riskji ta’ din il-mediċina għalik, meta mqabbel ma’ trattament b’sedattivi oħra.
Mediċini oħra u Dexdor
Għid lit-tabib jew lill-infermier tiegħek jekk qed tieħu, ħadt dan l-aħħar jew tista’ tieħu xi mediċini oħra.
Il-mediċini li ġejjin jistgħu jżidu l-effett ta’ Dexdor:

· mediċini li jgħinuk torqod jew jikkawżaw sedazzjoni (eż. midazolam, propofol)

· mediċini qawwija kontra l-uġigħ (eż. opjojdi bħal morfina, codeine)

· mediċini anestetiċi (eż. sevoflurane, isoflurane).
Jekk qed tuża mediċini li jbaxxu l-pressjoni tad-demm u r-rata tal-qalb, l-għoti flimkien ma’ Dexdor jista’ jsaħħaħ dan l-effett. Dexdor m’għandux jintuża ma’ mediċini li jikkawżaw paralisi temporanja.
Tqala u treddigħ

Dexdor m’għandux jintuża waqt it-tqala jew it-treddigħ jekk m’hemmx ħtieġa evidenti. Itlob il-parir tat-tabib tiegħek qabel tieħu din il-mediċina.
Sewqan u tħaddim ta’ magni

Dexdor għandu impatt maġġuri fuq il-ħila biex issuq u tħaddem magni. Wara li tkun ingħatajt Dexdor m’għandekx issuq, topera makkinarju, jew taħdem f’sitwazzjonijiet perikolużi sakemm l-effetti jkunu telqu għal kollox. Staqsi lit-tabib tiegħek meta tkun tista’ tibda tagħmel dawn l-attivitajiet mill-ġdid u meta tkun tista’ tmur lura għal dan it-tip ta’ xogħol.
Sustanzi mhux attivi
Dexdor fih anqas minn 1 mmol sodju (23 mg) għal kull mL, jiġifieri essenzjalment ‘ħieles mis-sodju’.
3.
Kif għandek tuża Dexdor
Kura intensiva fl-isptar

Dexdor jingħatalek minn tabib jew infermier f’taqsima ta’ kura intensiva fi sptar. 
Sedazzjoni proċedurali/ta’ meta l-pazjent ikun konxju

Dexdor jingħatalek minn tabib jew infermier qabel u/jew matul proċeduri dijanjostiċi jew kirurġiċi li jkunu jeħtieġu sedazzjoni, jiġifieri, sedazzjoni proċedurali/ta’ meta l-pazjent ikun konxju.
It-tabib tiegħek se jiddeċiedi dwar doża adattata għalik. L-ammont ta’ Dexdor jiddependi mill-età, daqs, kundizzjoni ġenerali ta’ saħħa, livell ta’ sedazzjoni meħtieġ u kif tirrispondi għall-mediċina. It-tabib tiegħek jista’ jibdillek id-doża jekk ikun hemm bżonn u se jissorvelja l-qalb u l-pressjoni tad-demm tiegħek matul il-kura.
Dexdor jiġi dilwit u jingħatalek bħala infużjoni (dripp) ġol-vini tiegħek.

Wara sedazzjoni/qawmien

· It-tabib se jżommok taħt superviżjoni medika għal xi sigħat wara s-sedazzjoni biex ikun ċert li qed tħossok sew.
· M’għandekx tmur id-dar mhux akkumpanjat.
· Mediċini biex jgħinuk torqod, li jikkawżaw sedazzjoni jew analġeżiċi qawwija jistgħu ma jkunux xierqa għal xi żmien wara li tkun ingħatajt Dexdor. Kellem lit-tabib tiegħek dwar l-użu ta’ dawn il-mediċini u dwar l-użu tal-alkoħol. 
Jekk ingħatajt Dexdor aktar milli suppost
Jekk tingħata wisq Dexdor, il-pressjoni tiegħek tista’ titla’ jew tinżel, it-taħbit ta’ qalbek jista’ jitbaxxa, tista’ tibda tieħu n-nifs aktar bil-mod u tista’ tħossok aktar bi ngħas. It-tabib tiegħek ikun jaf kif jikkurak skont il-kundizzjoni tiegħek. 

Jekk għandek aktar mistoqsijiet dwar l-użu ta’ din il-mediċina, staqsi lit-tabib tiegħek.

4.
Effetti sekondarji possibbli
Bħal kull mediċina oħra, din il-mediċina tista’ tikkawża effetti sekondarji, għalkemm ma jidhrux f’kulħadd.

Komuni ħafna (jistgħu jaffettwaw aktar minn persuna waħda minn kull 10): 

· rata tal-qalb baxxa
· pressjoni baxxa jew għolja.
· bidla fil-mod ta’ kif tieħu n-nifs jew tieqaf tieħu n-nifs
Komuni (jistgħu jaffettwaw sa persuna waħda minn kull 10):
· uġigħ fis-sider jew attakk tal-qalb
· rata tal-qalb mgħaġġla
· zokkor fid-demm baxx jew għoli 
· tqalligħ, rimettar jew ħalq xott
· aġitazzjoni
· temperatura għolja
· sintomi wara li titwaqqaf il-mediċina
Mhux komuni (jistgħu jaffettwaw sa persuna waħda minn kull 100):
· funzjoni tal-qalb imnaqqsa, waqfien tal-qalb
· nefħa fl-istonku

· għatx
· kundizzjoni fejn hemm preżenti aċidu żejjed fil-ġisem

· livell ta’ albumina baxx fid-demm

· qtugħ ta’ nifs
· alluċinazzjonijiet
· il-mediċina ma tkunx effettiva biżżejjed.

Mhux magħruf (ma tistax tingħata stima tal-frekwenza mid-data disponibbli):
· ammont kbir ta’ awrina u għatx eċċessiv – jistgħu jkunu sintomi ta’ disturb ormonali msejjaħ dijabete insipidus. Ikkuntattja tabib jekk ikollok dawn is-sintomi.
Rappurtar tal-effetti sekondarji
Jekk ikollok xi effett sekondarju, kellem lit-tabib jew lill-infermier tiegħek. Dan jinkludi xi effett sekondarju possibbli li m’huwiex elenkat f’dan il-fuljett. Tista’ wkoll tirrapporta effetti sekondarji direttament permezz tas-sistema ta’ rappurtar nazzjonali mniżżla f’Appendiċi V. Billi tirrapporta l-effetti sekondarji tista’ tgħin biex tiġi pprovduta aktar informazzjoni dwar is-sigurtà ta’ din il-mediċina. 
5.
Kif taħżen Dexdor

Żomm din il-mediċina fejn ma tidhirx u ma tintlaħaqx mit-tfal.

Tużax din il-mediċina wara d-data ta’ meta tiskadi li tidher fuq it-tikketta u l-kartuna wara JIS.
Dan il-prodott mediċinali m’għandux bżonn l-ebda kundizzjoni ta’ temperatura speċjali għall-ħażna. Żomm l-ampulli jew il-kunjetti fil-kartuna ta’ barra sabiex tilqa’ mid-dawl.

6.
Kontenut tal-pakkett u informazzjoni oħra
X’fih Dexdor
· Is-sustanza attiva hija dexmedetomidine. Kull mL ta’ konċentrat fih dexmedetomidine hydrochloride ekwivalenti għal 100 mikrogramma dexmedetomidine.

· L-ingredjenti l-oħra huma sodium chloride u ilma għall-injezzjonijet.
Kull ampulla ta’ 2 mL fiha 200 mikrogramma ta’ dexmedetomidine (bħala hydrochloride).

Kull kunjett ta’ 2 mL fih 200 mikrogramma ta’ dexmedetomidine (bħala hydrochloride).

Kull kunjett ta’ 4 mL fih 400 mikrogramma ta’ dexmedetomidine (bħala hydrochloride).

Kull kunjett ta’ 10 mL fih 1,000 mikrogramma ta’ dexmedetomidine (bħala hydrochloride).

Il-konċentrazzjoni tas-soluzzjoni finali wara d-dilwazzjoni għandha tkun ta’ 4 mikrogrammi/mL jew 8 mikrogrammi/mL.

Kif jidher Dexdor u l-kontenut tal-pakkett

Konċentrat għal soluzzjoni għall-infużjoni (konċentrat sterili). 

Il-konċentrat huwa soluzzjoni ċara u bla kulur.

Kontenituri
ampulli tal-ħġieġ ta’ 2 mL 

kunjetti tal-ħġieġ ta’ 2, 5 jew 10 mL
Daqsijiet tal-pakkett 

5 ampulli x 2 mL 

25 ampulla x 2 mL
5 kunjett x 2 mL 

4 kunjetti x 4 mL
4 kunjetti x 10 mL 

Jista’ jkun li mhux il-pakketti tad-daqsijiet kollha jkunu fis-suq.
Detentur tal-Awtorizzazzjoni għat-Tqegħid fis-Suq 

Orion Corporation

Orionintie 1 

FI-02200 Espoo

Il-Finlandja

Manifattur

Orion Corporation

Orion Pharma

Orionintie 1 

FI-02200 Espoo

Il-Finlandja

Għal kull tagħrif dwar din il-mediċina, jekk jogħġbok ikkuntattja lir-rappreżentant lokali tad-Detentur tal-Awtorizzazzjoni għat-Tqegħid fis-Suq:

	België/Belgique/Belgien
Luxembourg/Luxemburg

Orion Pharma BVBA/SPRL

Tél/Tel: +32 (0)15 64 10 20

	

	Nederland

Orion Pharma NVBA/SPRL

Tel: +32 (0)15 64 10 20

	Danmark
Orion Pharma A/S

Tlf.: +45 8614 0000


	Česká republika
Orion Pharma s.r.o.

Tel: +420 234 703 305

	Eesti
Orion Pharma Eesti Oü 

Tel: +372 6 644 550



	Deutschland 
Österreich
Orion Pharma GmbH
Tel: + 49 40 899 6890

	España

Orion Pharma S.L.

Tel: + 34 91 599 86 01


	Ελλάδα
Orion Pharma Hellas M.E.Π.E
Τηλ: + 30 210 980 3355


	Ireland
Orion Pharma (Ireland) Ltd.

Tel: + 353 1 428 7777



	France

Orion Pharma 

Tél: +33 (0) 1 85 18 00 00


	Italia
Orion Pharma S.r.l.

Tel: + 39 02 67876111

	Ísland

Vistor hf.

Simi: +354 535 7000


	Latvija

Orion Corporation

Orion Pharma pārstāvniecība

Tel: +371 20028332



	Κύπρος

Lifepharma (ZAM) Ltd

Τηλ.: +357 22056300

	Magyarország

Orion Pharma Kft.
Tel.: +36 1 239 9095



	Lietuva
UAB Orion Pharma

Tel: +370 5 276 9499

	Polska
Orion Pharma Poland Sp. z.o.o.

Tel.: + 48 22 8 333 177



	Norge
Orion Pharma AS

Tlf: + 47 4000 4210


	Slovenija

Orion Pharma d.o.o.
Tel: +386 (0) 1 600 8015


	Portugal
Orionfin Unipessoal Lda

Tel: + 351 21 154 68 20 

	Suomi/Finland
Orion Corporation
Puh/Tel: + 358 104261  


	България
Orion Pharma Poland Sp. z.o.o.

Тел.: + 48 22 8 333 177

	Hrvatska

PHOENIX Farmacija d.o.o.

Tel: +385 1 3650 138


	Malta

Orion Corporation

Tel: + 358 10 4261

	România

Orion Corporation

Tel: + 358 10 4261



	Slovenská republika

Orion Pharma s.r.o.

Tel: +420 227 027 263




	Sverige

Orion Pharma AB

Tel: + 46 8 623 6440






Dan il-fuljett kien rivedut l-aħħar f’ 
Informazzjoni ddettaljata dwar din il-mediċina tinsab fuq is-sit elettroniku tal-Aġenzija Ewropea għall-Mediċini https://www.ema.europa.eu
---------------------------------------------------------------------------------------------------------------------

It-tagħrif li jmiss qed jingħata biss għall-professjonisti tal-kura tas-saħħa biss:
Dexdor 100 mikrogramma/mL konċentrat għal soluzzjoni għall-infużjoni
Metodu ta’ kif għandu jingħata 
Dexdor għandu jingħata minn professjonisti fil-kura tas-saħħa mħarrġa fl-immaniġġar ta’ pazjenti li jeħtieġu kura intensiva jew fl-immaniġġjar tal-anestesija ta’ pazjenti fis-sala tal-operazzjoni.

Għandu jingħata biss bħala infużjoni dilwita fil-vini bl-użu ta’ apparat għall-infużjoni kkontrollata.
Preparazzjoni tas-soluzzjoni

Dexdor jista’ jiġi dilwit f’soluzzjoni ta’ 50 mg/mL (5%) glucose, Ringers, mannitol jew soluzzjoni għall-injezzjoni ta’ 9 mg/mL (0.9%) sodium chloride biex tinkiseb il-konċentrazzjoni meħtieġa ta’ 4 mikrogrammi/mL jew 8 mikrogrammi/mL qabel l-għoti. Jekk jogħġbok ara taħt it-tabella ta’ volumi meħtieġa biex tiġi ppreparata l-infużjoni.
F’każ li l-konċentrazzjoni meħtieġa hija ta’ 4 mikrogrammi/mL:

	Volum ta’ Dexdor 100 mikrogramma/mL konċentrat għal soluzzjoni għall-infużjoni
	Volum ta’ dilwent
	Volum totali ta’ infużjoni

	2 mL
	48 mL
	50 mL

	4 mL
	96 mL
	100 mL

	10 mL
	240 mL
	250 mL

	20 mL
	480 mL
	500 mL


F’każ li l-konċentrazzjoni meħtieġa hija ta’ 8 mikrogrammi/mL:

	Volum ta’ Dexdor 100 mikrogramma/mL konċentrat għal soluzzjoni għall-infużjoni
	Volum ta’ dilwent
	Volum totali ta’ infużjoni

	4 mL
	46 mL
	50 mL

	8 mL
	92 mL
	100 mL

	20 mL
	230 mL
	250 mL

	40 mL
	460 mL
	500 mL


Is-soluzzjoni għandha titħawwad bil-mod biex titħallat sew. 
Dexdor għandu jiġi spezzjonat viżwalment għal frak u bidla fil-kulur qabel l-għoti. 

Dexdor intwera li huwa kompatibbli meta jingħata mal-fluwidi li jistgħu jingħataw fil-vini u mal-prodotti mediċinali li ġejjin:

Lactated Ringers, soluzzjoni ta’ 5% glucose, soluzzjoni għall-injezzjoni ta’ 9 mg/mL (0.9%) sodium chloride, 200 mg/mL (20%) mannitol, thiopental sodium, etomidate, vecuronium bromide, pancuronium bromide, succinylcholine, atracurium besylate, mivacurium chloride, rocuronium bromide, glycopyrrolate bromide, phenylephrine HCl, atropine sulfate, dopamine, noradrenaline, dobutamine, midazolam, morphine sulfate, fentanyl citrate, u sostitut tal-plażma. 

Studji ta’ kompatibilità wrew potenzjal għall-assorbiment ta’ dexmedetomidine minn xi tipi ta’ lastiku naturali. Għalkemm dexmedetomidine huwa ddożat sal-effett, huwa rrakkomandat li jintużaw komponenti b’siġilli sintetiċi jew ta’ gomma naturali miksija.

Żmien kemm idum tajjeb il-prodott mediċinali 
Stabbilità kimika u fiżika waqt l-użu ntweriet għal 24 siegħa f’25°C.

Mill-aspett mikrobijoloġiku, il-prodott għandu jintuża mmedjatament. Jekk ma jintużax immedjatament, iż-żmien u l-kundizzjonijiet ta’ ħażna qabel l-użu huma r-responsabbiltà tal-persuna li qed tużah u normalment ma jkunux itwal minn 24 siegħa f’temperatura ta’ 2° sa 8°C, sakemm id-dilwizzjoni ma tkunx saret f’kundizzjonijiet asettiċi kkontrollati u validati.
 EQ 1
 EQ 26

